Metallica

Metallica er et amerikansk heavy metal-band, som blev dannet i 1981 under dyb inspiration af deres idoler Iron Maiden i Los Angeles i Californien. Metallica bestod oprindeligt af trommeslager og stifter af bandet, Lars Ulrich, rytmeguitarist og vokalist James Hetfield, lead guitarist Dave Mustaine og bassist Ron McGovney. De to sidste blev smidt ud af bandet til fordel for Kirk Hammett og Cliff Burton. Fyringen af Mustaine resulterede i en kamp mellem ham og Metallica. I september 1986 kom Metallicas turnébus ud af kontrol og væltede, så Burton blev dræbt under bussen. Jason Newsted afløste ham cirka to måneder senere. Newsted forlod bandet i 2001 og blev erstattet af Robert Trujillo i 2003.

Metallicas tidlige udgivelser indeholdt tempofyldte, instrumentale og aggressive numre, der placerede dem som en af de fire store af thrash metal-genren sammen med Slayer, Megadeth (som blev oprettet af eks-Metallicamedlem Dave Mustaine i 1985) og Anthrax. Bandet fik en voksende fanskare i undergrundsmiljøet, og nogle anmeldere anser udgivelsen Master of Puppets fra 1986 som et af de mest indflydelsesrige "heavy" thrash metal-albummer nogensinde. Gruppen fik betydelig kommerciel succes med deres selvnavngivne album Metallica fra 1991, som kom på førstepladsen på Billboard 200. Nogle anmeldere og fans mener, at bandet har ændret dets musikalske stil mod mainstream-publikummet. Med udgivelsen af Load i 1996 distancerede Metallica sig fra deres tidligere udgivelser, og bevægede sig mod det, der blev beskrevet som en "næsten alternativ [rock]fremvisning," og bandet er blevet anklaget for at være "sell-outs".

I 2000 var Metallica blandt flere, der lagde sag an mod Napster for at dele bandets materiale, som var beskyttet af ophavsret, gratis uden medlemmernes samtykke. En afgørelse blev truffet, og Napster skulle nu tage penge, for at folk kunne bruge dem. Til trods for at nå nummer 1 på Billboard 200 skuffede udgivelsen af St. Anger i 2003 nogle anmeldere og fans med undladelsen af guitarsoloer og den "stål-lydende" lilletromme. En film navngivet Some Kind of Monster (film) optog indspilningsprocessen af St. Anger.

Metallica har udgivet ti studiealbummer, fire livealbummer, fem ep'er, 39 musikvideoer, 39 singler, og har senest udgivet albummet Hardwired... to Self-Destruct i 2016. Bandet er blevet et af de mest indflydelsesrige heavy metal-bands. Med 100 millioner plader solgt verden over (58 millioner i USA), har bandet vundet 9 Grammy Awards, og har haft 6 albummer, der er nået første pladsen på Billboard 200. Bandets album Metallica fra 1991 har solgt over 16 millioner eksemplarer, hvilket gør det til det 25. bedstsælgende album i USA.

Historie

De tidlige år (1981–1983) 
Metallica blev dannet i Los Angeles tidligt i 1981, da trommeslager Lars Ulrich satte en annonce i avisen, The Recycler, hvor der stod: "Trommeslager leder efter anden metalmusiker til at jamme Tygers of Pan Tang, Diamond Head og Iron Maiden med." Guitaristerne James Hetfield og Hugh Tanner fra Leather Charm besvarede annoncen. Selvom han ikke havde et band, spurgte Ulrich Metal Blade Records' grundlægger Brian Slagel, om han kunne få lov at indspille en sang til pladeselskabets kommende opsamlingsalbum Metal Massacre. Slagel accepterede det, og Ulrich rekrutterede Hetfield til at synge og spille rytmeguitar.

Ulrich snakkede med sin ven Ron Quintana, som var i gang med at finde på navne til et fanzine. Quintana havde foreslået navnene Metal Mania og Metallica. Ulrich overbeviste Quintana om at bruge Metal Mania, mens han selv brugte Metallica til sit band. En anden annonce blev indsat i The Recycler, der søgte en lead guitarist. Dave Mustaine kom til audition, og efter at have set hans dyre guitarudstyr, rekrutterede Ulrich og Hetfield ham. Tidligt i 1982 indspillede Metallica deres første originale sang, "Hit the Lights" til Metal Massacre I-albummet. Hetfield spillede bas i sangen, og Lloyd Grant blev benævnt for guitarsoloen. Metal Massacre I udkom den 14. juni 1982, og på de tidligste udgaver blev bandets navn fejlagtigt stavet som "Mettallica". Selv om der opstod utilfredshed med denne fejl, lykkedes det Metallica at skabe en del omtale med sangen, og gruppen spillede deres første koncert den 14. marts 1982 i Radio City i Anaheim, Californien, med deres nyligt rekrutterede bassist Ron McGovney..
Metallica indspillede deres første demo ved navn Power Metal et navn inspireret af Quintanas forretningskort fra tidligt i 1982. I efteråret 1982 overværede Ulrich og Hetfield et show på natklubben Whisky a Go Go med bandet Trauma med bassisten Cliff Burton. De blev fuldkommen overvældet af Burtons brug af en wah-wah pedal og spurgte, om han ville slutte sig til Metallica. Hetfield og Mustaine ønskede at fyre McGovney, da de mente han "ikke bidrog med noget, men bare fulgte efter." Selv om Burton i begyndelsen afslog tilbuddet, skiftede han dog mening, på den betingelse at bandet flyttede til San Francisco. Metallicas første optræden med Burton blev derved på natklubben The Stone i marts 1983, og den første indspilning med hans bidrag var deres demo fra 1983 Megaforce.

Metallica var klar til at indspille deres debutalbum, men da Metal Blade ikke kunne dække de ekstra omkostninger, begyndte gruppen at lede efter andre muligheder. Johnny "Z" Zazula der arbejdede med koncerter, og havde hørt deres demo No Life 'til Leather fra 1982, tilbød Metallica at skaffe dem en pladekontrakt ved at spørge nogle pladeselskaber fra New York. Efter ingen af de forskellige pladeselskaber havde vist større interesse for projektet, lånte Zazula pengene til at dække pladens indspilningsomkostninger, og fik Metallica til at skrive kontrakt med sit eget selskab Megaforce Records. Bandmedlemmerne valgte efterfølgende at fyre Mustaine fra bandet på grund af hans stof- og alkoholmisbrug og voldsomme opførsel. Lars udtalte sig senere hen til Kerrang! om Mustaine.

   
Exodus' guitarist Kirk Hammett kom til at afløse Mustaine samme eftermiddag. Metallicas første show med Hammett fandt sted den 16. april 1983 på natklubben The Showplace i Dover, New Jersey. Mustaine har senere udtrykt sin utilfredshed overfor Hammett i flere interviews. Blandt andet udtalte han sig "han stjal mit job, men i det mindste kneppede jeg hans kæreste, før han tog mit job – hvordan smager jeg, Kirk?" Mustaine blev "pisset af," fordi han mente at Hammett blev populær på at spille de lead guitar numrer, han skrev. Det kom eksempelvis til udtryk i et interview fra 1985 med Metal Forces hvor Mustaine udtalte: "det er sjovt, hvordan Kirk Hammett stjal hver eneste lead overgang, jeg spillede på det No Life 'til Leather bånd, og blev valgt som nummer 1 guitarist i jeres magasin." På Megadeths debutalbum i 1985 Killing Is My Business... And Business Is Good! tilføjede Mustaine sangen "Mechanix," som Metallica omdøbte til "The Four Horsemen" på Kill 'Em All. Mustaine forklarede, han gjorde det for at "rette op på Metallica," efter de omtalte ham som en drukkenbolt, der ikke kunne spille guitar.

Kill 'Em All og Ride the Lightning (1983–1984) 
I 1983 rejste Metallica til Rochester, New York for at indspille deres første album Metal Up Your Ass med produceren Paul Curcio (1944–2018). På grund af konflikter med bandets pladeselskab, og afvisninger fra distributørerne om at udgive et album med dette navn, blev det omdøbt til Kill 'Em All. Udgivet gennem Megaforce Records i USA og Music for Nations i Europa kom albummet ind på Billboard 200-hitlisten som nummer 120, og selvom albummet ikke var nogen særlig stor kommerciel succes, sørgede det for, Metallica fik en voksende fanskare i metal-undergrunden. For at promovere udgivelsen tog bandet på den såkaldte "Kill 'Em All For One"-turne med Raven. I februar 1984 støttede Metallica Venom på deres "Seven Dates of Hell" turné, hvor de optrådte for over 7.000 mennesker til Aardschok Festivalen i Zwolle, Holland.

Metallica indspillede deres andet studiealbum Ride the Lightning i Sweet Silence Studios i København, Danmark med produceren, Flemming Rasmussen. Udgivet i august 1984 nåede albummet plads nummer 100 på Billboard 200. Et fransk trykkeselskab kom ved en fejl til at trykke albummet med et grønt omslag, der nu anses som et samlerobjekt. Sange på albummet inkluderer "For Whom the Bell Tolls", "Creeping Death" og det instrumentale nummer "The Call of Ktulu". På albummet stod Mustaine noteret som medforfatter til sporene "Ride the Lightning" og "The Call of Ktulu".

Master of Puppets (1984–1986) 
I september 1984 overværede Elektra Records' A&R direktør Michael Alago, og medstifteren af Q-Prime Management, Cliff Burnstein en Metallica koncert. Imponerede over hvad de så, skrev Elektra Records kontrakt med Metallica, og samtidigt blev de gjort til klient i Q-Prime Management.
Metallicas hastigt voksende succes medførte at deres britiske pladeselskab, Music for Nations udgav en begrænset udgave af Creeping Death epen, som solgte over 40.000 eksemplarer i USA. To af de tre sange på pladen, (covernumrene af Diamond Heads "Am I Evil?", og Blitzkriegs "Blitzkrieg") var også med på Elektras genudgivelse af Kill 'Em All i 1989.
Metallica tog på deres første store Europaturné med Tank, hvor de optrådte for et publikum på cirka 1.300 mennesker. Da de vendte tilbage til USA, kom de på endnu en turné, denne gang som overskrifter sammen med W.A.S.P. og Armored Saint. Her havde de deres største optræden til Monsters of Rock-festivalen den 17. august 1985 med Bon Jovi og Ratt i Donington Park i England, med et publikum på 70.000 mennesker. Antallet var næsten lige så stort, da de i Oakland, Californien til Day on the Green-festivalen havde et show for over 60.000.

Metallicas tredje album Master of Puppets blev indspillet i Sweet Silence Studios, igen med Flemming Rasmussen, og udgivet i marts 1986. Albummet nåede plads 29 på Billboard 200, og var i alt 72 uger på listen. Master of Puppets var bandets første udgivelse, der fik tildelt guld i november 1986, og senere hen i 2003 seks gange platin. Flere anmeldere, inklusiv Steve Huey fra Allmusic, priste albummet som det "bedste heavy metal album nogensinde," og gav Metallica titlen som "pionere af thrash metal." Efter udgivelsen tog Metallica med Ozzy Osbourne på turné i USA. Under turnéen brækkede Hetfield dog sin arm i en skateboardulykke, og måtte nøjes med at synge mens, mens guitarteknikeren John Marshall spillede rytmeguitar.

Cliff Burtons død (1986–1987) 

Den 27. september 1986 under den europæiske del af Metallicas Damage Inc. turné, trak medlemmerne lod om retten til at bestemme hvilken køje i turnébussen, de ville sove i. Burton vandt, og valgte at sove i Hammetts køje. Omkring daggry nær Dörarp i Sverige mistede chaufføren herredømmet over bussen, som kom i skred, hvilket forårsagede at den rullede rundt flere gange. Ulrich, Hammett, og Hetfield fik ikke de store skader, men Burton blev mast under bussen og blev dræbt. Hetfield erindrede, "jeg så, bussen lå lige oven på ham. Jeg så hans ben stikke ud. Jeg flippede ud. Buschaufføren, husker jeg, prøvede at rykke tæppet ud under ham, så det kunne bruges til andre. Jeg sagde lad fucking vær med det! Jeg kunne myrde den fyr." Burtons død efterlod en tvivlende fremtid for Metallica. De tre resterende medlemmer blev enige om, Burton ville have ønsket, de skulle fortsætte, og med velsignelse fra Burtons familie begyndte bandet at søge efter en afløser.

Godt og vel 40 personer stillede op til optagelsesprøve, inklusiv Hammetts barndomsven Les Claypool fra Primus, Troy Gregory fra Prong og Jason Newsted tidligere medlem af Flotsam and Jetsam. Newsted lærte hele Metallicas spilleliste, og efter prøven inviterede Metallica ham til Tommy's Joint i San Francisco. Hetfield, Ulrich, og Hammett besluttede, at Newsted var den rette til at afløse Burton, og Newsteds første optræden med Metallica blev i the Country Club i Reseda, Californien. Medlemmerne "indviede" Newsted ved at narre ham til at spise en kugle af wasabi.

I marts 1987 brækkede Hetfield sit håndled i endnu en skateboardulykke. Guitarteknikeren Marshall kom atter tilbage for at spille midlertidig rytmeguitar, men skaden tvang alligevel bandet til at aflyse en optræden til Saturday Night Live-showet. Metallica afsluttede deres turne tidligt i 1987, og i august samme år udgav de epen The $5.98 E.P.: Garage Days Re-Revisited, som kun indeholdt coversange. Ep'en blev indspillet, som en mulighed for at benytte deres nyligt konstruerede pladestudie, afprøve Newsteds talenter og komme sig over sorg og stress, der var til følge af Burtons død. En video ved navn Cliff 'Em All blev udgivet i 1987, og mindede Burtons tre år i Metallica. Optagelserne inkluderede bassoloer, hjemmevideoer og billeder.

...And Justice for All (1988–1990) 
...And Justice for All, gruppens første album siden Burtons død, blev udgivet i 1988. Albummet var en kommerciel succes, og nåede plads seks på Billboard 200, hvilket var bandets første album til at nå top ti. ...And Justice for All fik tildelt platin ni uger efter dets udgivelse. Newsteds bas var med vilje svundet ind på albummet, som en del af den fortsatte "nedgørelse" han modtog, og hans musikalske ideer blev ignoreret. Der blev dog rejst et par klager omkring produktionen hovedsageligt af Steve Huey fra Allmusic, der bemærkede at Ulrichs trommer lød mere klikkende end bumpende, og guitarerne "summede dårligt." Damaged Justice-turnéen fulgte for at fremhæve albummet.

I 1989 modtog Metallica deres første Grammy Award-nominering for ...And Justice for All i kategorien Best Hard Rock/Metal Performance Vocal or Instrument. Metallica blev anset som favoritten til at vinde prisen, men alligevel blev den givet til Jethro Tull med albummet Crest of a Knave. Resultatet frembragte en del kontroverser mellem fans og pressen, da Metallica stod på scenen, og ventede på at modtage deres pris efter at have optrådt med sangen "One". Prisen blev nævnt i Entertainment Weeklys kategori "Grammiernes 10 største uventede nederlag." Tre år senere nævnte Ulrich begivenheden, da de modtog en grammy for "Enter Sandman," ved at sige: "Vi må takke Jethro Tull for ikke at udgive et album dette år."

Efter udgivelsen af ...And Justice for All udgav Metallica deres debutmusikvideo til sangen "One". Optagelserne fandt sted i et forladt varehus, og indspilningerne blev klippet sammen med scener fra filmen Johnny Got His Gun. I stedet for at organisere en videregående licensaftale, opkøbte Metallica alle ophavsrettighederne til filmen. Den sammenklippede video blev sendt til MTV, men den alternative version hvor kun bandet optrådte, blev holdt tilbage, den aften, MTV forbød den sammenklippede version. MTV accepterede senere den sammenklippede udgave, og videoen var seernes første billede af Metallica. Den blev stemt ind som nummer 38 i 1999, da MTV sendte deres "Top 100 videoer nogensinde" liste, og var med til programmets 25 års jubilæums udgave af ADD Video, som viste de mest populære videoer på MTV de sidste 25 år.

Metallica (1990–1993) 
I oktober 1990 tog Metallica til One on One studiet i Nordhollywood for at indspille deres næste album. Bob Rock der havde arbejdet med bands som The Cult, Bon Jovi, og Mötley Crüe, blev hyret som producer. Metallica (også kendt som The Black Album) blev remikset tre gange, kostede en million dollars, og gjorde en ende på tre ægteskaber. Selvom udgivelsen blev forsinket til 1991, nåede Metallica plads nummer 1 på Billboard 200 med et salg på over 650.000 den første uge. Udgivelsen sørgede for, Metallica brød ud i mainstreamen, og albummet har siden fået tildelt 15 gange platin i USA, hvilket gør det til det 25. bedst sælgende album i landet. Produktionen af Metallica og den følgende turné blev senere udgivet som en dokumentarfilm ved navn A Year and a Half in the Life of Metallica. Turnéen fik navnet Wherever We May Roam Tour, og varede 14 måneder, der inkluderede shows i USA, Japan og England.

Den 8. august 1992 gennem den finansielle succesfulde turné GNR-Metallica Stadium Tour med Guns N' Roses blev Hetfield udsat for en alvorlig anden og tredjegrads forbrænding på armene, i ansigtet, på hænderne og på benene. Dette skyldtes, der var en del forvirring omkring opsætningen af pyroteknikken, hvilket resulterede i, at Hetfield gik ind i en 3,7 meter lang flamme under sangen "Fade to Black". Newsted huskede, at Hetfields hud "boblede som i filmen The Toxic Avenger". Guitartekniker John Marshall afløste ham resten af turnéen, idet han var ude af stand til at spille guitar, men dog stadig i stand til at synge. Bandets første bokssæt blev udgivet i november 1993 ved navn Live Shit: Binge & Purge. Samlingen indeholdt tre live cd'er, tre hjemmevideoer og en bog fyldt med passager og breve.

Load, ReLoad og Garage Inc. (1994–1999) 
Efter næsten tre års turné for at promovere Metallica som inkluderede en optræden til Woodstock '94, vendte Metallica tilbage til studiet for at indspille deres sjette album. Bandet tog en pause fra indspilningerne i sommeren 1995, og optrådte til tre udendørs koncerter, som inkluderede en optræden i Donington Park, Storbritannien, hvor de stod som overskrifter støttet af Slayer, Skid Row, Slash's Snakepit, Therapy?, og Corrosion of Conformity. Den korte turné fik navnet Escape From The Studio '95. Bandet brugte omkring et halvt år på at skrive og indspille nye sange, hvilket resulterede i udgivelsen af Load i 1996, som endte på Billboard 200 og ARIA Charts som nummer 1, hvilket var bandets anden udgivelse der nåede førstepladsen. Omslaget til Load blev lavet af Andres Serrano, og fik navnet Blood and Semen III. Serrano lavede en blanding af sit eget sæd og okseblod mellem to plexiglasplader, det viste sig dog at ikke alle fans var tilfredse med omslaget. Udgivelsen viste en ændring i bandets musikalske stil, og nogle anmeldere og fans anklagede Metallica for at "blive alternative" og "sell outs." Bandmedlemmerne fik en ny frisure, og stod som overskrifter til den alternative rock festival Lollapalooza, som ledte til yderligere anklager.

Under indspilningen til albummet havde bandet produceret nok materiale til et dobbelt album. Det blev besluttet, at halvdelen af sangene skulle udgives, og de resterende sange ville bandet fortsætte med at arbejde på og udgive dem året efter. Dette resulterede i et opfølgende album ved navn ReLoad. Omslaget blev endnu engang lavet af Serrano, denne gang med en blanding af blod og urin. ReLoad nåede plads et på Billboard 200 og nummer to på den canadiske albumhitliste. Hetfield bemærkede i dokumentarfilmen Some Kind of Monster, at sangene på disse albummer skulle blive over det gennemsnitlige niveau, og de blev derfor "poleret og arbejdet igennem flere gange," indtil de blev anset som udgivelsesværdige. For at fremme udgivelsen af ReLoad optrådte Metallica på NBCs Saturday Night Live i december 1997, hvor de spillede sangene "Fuel" og "The Memory Remains" med Marianne Faithfull.

I 1998 udarbejdede Metallica et dobbeltalbum af coversange ved navn Garage Inc.. Den første disk indeholdt nylige indspillede covernumre som f.eks. af Diamond Head, Killing Joke, The Misfits, Thin Lizzy, Mercyful Fate, og Black Sabbath. Den anden disk indeholdt den originale The $5.98 E.P.: Garage Days Re-Revisited, som blev et sjældent samlerobjekt. Albummet nåede plads to på Billboard 200.

Den 21. april og 22. april 1999 indspillede Metallica to optrædener med San Franciscos symfoni orkester dirigeret af Michael Kamen. Kamen som tidligere havde arbejdet med produceren Rock på "Nothing Else Matters," foreslog, i 1991, at kombinere Metallicas musik med et symfoniorkester. Kamen og hans stab på over 100 komponerede orkestralt materiale til Metallicas sange. Metallica skrev de to sange "No Leaf Clover" og "- Human" til Kamen i anledningen af begivenheden. Indspilningerne og koncertoptagelserne blev udgivet i 1999 under navnet S&M. Den nåede plads 2 på Billboard 200, og 1. pladsen på Australiens ARIA hitliste og Top Internet Albums-hitlisten.

Konflikten med Napster (2000–2001) 
I år 2000 hørte Metallica en demo af deres sang "I Disappear" blive spillet i radioen, som skulle udgives i kombination med Mission: Impossible II soundtracket. Ved at følge sangen tilbage til dens kilde fandt bandet filen på Napster, et peer-to-peer fildelingsprogram. Udover dette opdagede bandet også, at hele deres katalog var mulig at downloade der. Metallica valgte at lægge sag an mod Napster i U.S. District Court, Central District of California med den påstand, at Napster overtrådte tre områder i loven: Overtrædelse af ophavsrettighederne, ulovligt brug af digital lyd interface anordning og Racketeer Influenced and Corrupt Organizations Act.

Selvom retssagen nævnte tre universiteter, der brød loven om ophavsrettigheder University of Southern California, Yale University, og Indiana University, blev ingen individer nævnt.
Yale og Indiana reagerede, og blokerede tjenesten fra deres områder, og Metallica trak anklagerne mod de to universiteter tilbage. Southern California havde et møde med de studerende, om hvad der skulle ske med Napster. Skoleadministratorerne ønskede at blokere tjenesten, da den brugte 40 % af båndbredden, og samtidig ikke havde noget uddannelsesmæssigt formål.

Metallica hyrede det online rådgivningsfirma NetPD, som skulle være kontrolanordning for Napstertjenesten en weekend. En liste på 335.435 Napsterbrugere som mentes at dele Metallicas musik, blev udarbejdet, og det 60.000 siders dokument blev leveret til Napsters kontor, hvor Metallica dermed forlangte, at disse brugere skulle bandlyses fra tjenesten. Brugerne blev blokeret, og rapartisten Dr. Dre sluttede sig til retssagen mod Napster, som resulterede i en yderligere bandlysning af 230.142 Napsterbrugere.

Ulrich fremlagde en erklæring for Senate Judiciary Committee med hensyn til brud på ophavsrettighederne den 11. juni 2000. Forbundsdommeren Marilyn Hall Patel beordrede hjemmesiden til enten at bruge et programfilter de følgende 72 timer eller blive lukket ned. En aftale var nået mellem Metallica og Napster, da den tyske mediekoncern Bertelsmann AG BMG viste interesse i at opkøbe rettighderne til Napster for 94 millioner dollars. Under aftalens frist accepterede Napster at blokere brugere, der delte artisters musik, som ikke ønskede, deres musik skulle deles. Alligevel den 3. juni 2002 søgte Napster en ansøgning om Chapter 11-beskyttelse under den amerikanske konkurslov. Den 3. september 2002 blokerede den amerikanske konkursdomstol salget til Bertelsmann, og tvang Napster til at afvikle dets aktiver ifølge Chapter 7 under de amerikanske konkurslove.

Til MTV Video Music Awards i 2000 optrådte Ulrich og værten Marlon Wayans i en parodi, der nedgjorde ideen om at bruge Napster til at dele musik. Marlon spiller en universitetsstuderende, som sidder på sit værelse, og lytter til Metallicas sang "I Disappear". Ulrich træder ind, og beder om en forklaring. Efter at have modtaget Wayans' undskyldning, om det at bruge Napster bare var at "dele," besvarer Lars, at Marlons ide om at dele ting var, at "låne ting som ikke var dine uden og spørge." Efterfølgende kalder han Metallica rejseholdet ind, der begynder at konfiskere alle Wayans' ejendele, og forlader ham næsten nøgen i et tomt rum. Napsters grundlægger Shawn Fanning besvarede senere denne parodi, til en ceremoni hvor han skulle præsentere en pris, ved at bære en Metallica T-shirt og sige: "Jeg lånte denne T-shirt af en ven. Måske hvis jeg kan lide den, køber jeg en selv." I 2007 blev Metallica placeret som nummer 17 i Blender magasinets liste over de "største tøsedrenge i rock" grundet deres "anti-Napster kampagne."

Newsted forlader bandet og St. Anger (2001–2005) 
Under planlægningerne om at tage i studiet for at indspille et nyt album valgte Newsted at forlade bandet den 17. januar 2001. Om sin begrundelse for at forlade Metallica sagde han: "Private og personlige grunde, og de fysiske skader jeg har gjort på mig selv gennem de år, jeg har spillet den musik, jeg elsker."" Under et interview med Metallica af Playboy havde Newsted afsløret sine hensigter om at udgive et album med sit sideprojekt Echobrain. Hetfield var imod denne ide, og sagde: "Når nogen laver et sideprojekt, tager det styrken fra Metallica," og et sideprojekt er "på en måde som at være din kone utro." Newsted svarede igen på denne udtalelse ved at sige, Hetfield indspillede vokaler til en sang i South Park spillefilmen, og er med på to Corrosion of Conformity albummer. Hetfield har til dette udsagn svaret: "Mit navn er ikke på de plader. Og jeg er ikke ude på at prøve at sælge dem," og overvejede spørgsmål som, "hvor ville det ende? Ville han begynde at turnere med det? Kommer han til at sælge T-shirts? Er det hans band?"

I april 2001 begyndte filmproducerne Joe Berlinger og Bruce Sinofsky at følge Metallica for at optage indspilningerne til deres næste studiealbum. Over to år med mere en 1.000 timers film blev optaget. Den 19. juni 2001 før forberedelserne til at tage i indspilningsstudiet måtte Hetfield på afvænning på grund af "alkoholisme og andre afhængigheder." Alle indspilningsplaner blev sat på pause, og bandets fremtid så tvivlende ud. Alligevel da Hetfield vendte tilbage den 4. december 2001 og bandet tog i studiet, blev det krævet at Hetfield kun arbejdede fire timer om dagen, fra middag til kl. 4 om eftermiddagen, og brugte resten af tiden med sin familie. Optagelserne af Berlinger og Sinofsky blev samlet til dokumentarfilmen Some Kind of Monster, og havde præmiere på Sundance Film Festivalen. I dokumentaren beskrev Newsted hans tidligere bandkammeraters beslutning på at hyre en terapeut til at hjælpe dem med deres problemer, som "virkelig fucking lamt og svagt."

Metallica holdt prøver for Newsteds permanente afløser tidligt i 2003 efter færdiggørelsen af St Anger, hvor Bob Rock spillede bas. Bassister der tog til optagelsesprøven, var blandt andet Pepper Keenan, Jeordie White, Scott Reeder, Eric Avery, Danny Lohner og Chris Wyse. Efter tre måneder med prøver faldt valget på Robert Trujillo, tidligere medlem af Suicidal Tendencies og Ozzy Osbournes band. I mellemtiden sluttede Newsted sig til det canadiske thrash metal-band Voivod i 2002, og var Trujillos afløser i Osbournes band gennem Ozzfest turnéen i 2003, hvor Voivod også var med.

I juni 2003 debuterede Metallicas ottende studiealbum St. Anger som nummer et på Billboard 200, og skaffede sig en del blandede reaktioner fra anmelderne. Ulrichs "stållydende" lilletromme og manglen på guitarsoloer modtog særligt kritik. Kevin Forest Moreau fra Shakingthrough.net kommenterede at "guitarernes fejltrin i en middel-niveauet ensformig tone, forårsagede skramlen; trommerne drev ikke så meget som en anstrengelse for at camouflere en alt for opsvulmet gang; og vreden er både ufokuseret, og ladt med for meget narcissistisk navlebeskuelse," og Brent DiCrescenzo fra Pitchfork Media beskrev det som "et fuldkomment rod." Blender magasin kaldte det for det "ubarmhjertigste af det mest ubarmhjertige af bandets Bob Rocks produktioner," og New York Magazine kaldte det "fuldkommen rå og rockende." Titelsporet "St. Anger" vandt en Grammy i kategorien Best Metal Performance i 2004, og blev brugt som den officielle temasang til WWEs SummerSlam 2003.
    
Før bandet skulle på til Download Festival i England i 2004, blev Ulrich kørt på hospitalet med en mystisk sygdom, og havde ikke mulighed for at spille. Hetfield søgte efter frivillige i sidste øjeblik for at afløse Ulrich. Slayers trommeslager Dave Lombardo, og Slipknots trommeslager Joey Jordison meldte sig. Lombardo optrådte til sangene "Battery" og "The Four Horsemen," Ulrichs trommetekniker Flemming Larsen spillede under sangen "Fade To Black," mens Jordison tog sig af de resterende. Efter at have turneret i to år med St. Anger på Summer Sanitarium Tour 2003 og Madly in Anger with the World turnéen, tog Metallica en pause fra optrædenerne, og brugte det meste af deres tid med familie og venner. Alligevel spillede de to shows den 13. november 2005 og 15. november 2005, hvor de åbnede for The Rolling Stones i AT&T Park i San Francisco.

Death Magnetic, Lulu and Beyond Magnetic (2006–2011) 

I 2006 bekendtgjorde Metallica på deres officielle hjemmeside, at producer Bob Rock efter 15 år ikke ville komme til at producere deres næste studiealbum. Valget faldt i stedet på Rick Rubin, der havde produceret med bands som Danzig, Slayer, System of a Down, og Slipknot. Metallica offentliggjorde en unavngivet sang ved navn "The New Song" den 6. juni og en anden med tilnavnet "The Other New Song" den 12. august. Alligevel udtalte Trujillo i et interview med det græske Rock Hard Magazine i 2007, "at de sange ikke ville komme med på albummet i hvert fald ikke i den form."

I december 2006 udgav Metallica en DVD, som indeholdt alle deres musikvideoer fra 1989 til 2004. DVDen ved navn The Videos 1989-2004 solgte 28.000 eksemplarer den første uge, og nåede plads tre på Billboard Top Videos hitlisten. Metallica indspillede en coverversion af Ennio Morricones "The Ecstasy of Gold" til hyldestalbummet We All Love Ennio Morricone, udgivet i februar 2007. Coversangen modtog en Grammy-nominering til ceremonien, 50th Grammy Awards i kategorien "Best Rock Instrumental Performance". En indspilning af "The Ecstasy of Gold" er blevet spillet som indledning til Metallicas koncerter siden 1980. På den nye version er det dog bandet selv, der spiller, og giver en ny guitarbaseret tolkning af musikken. Den 9. februar 2007 bekræftede Metallica, at forproduktionen til deres niende studiealbum var blevet færdig, og indspilningerne begyndte den 12. marts 2007. Sat til udgivelse i september 2008, "forfinede" Metallica og Rubin vokalmiksningen gennem december 2007.

Metallica tog på deres europaturné ved navn Sick of the Studio '07, som inkluderede 11 shows. I juli var bandet med til Live Earth-arrangementet i London, hvor de optrådte med sangene "Sad But True", "Nothing Else Matters", og "Enter Sandman". BBC som skulle udsende arrangementet i Storbritannien, modtog 413 klager efter at have gået glip af begyndelsen på "Sad But True," og ved at klippe før "Enter Sandman," for at forindspille Crowded Houses optræden fra Sydney, Australien. Den følgende dag optrådte bandet på Wembley Stadium, som en del af deres turné Sick of the Studio '07, støttet af Mastodon, Machine Head og HIM.
I maj og juni 2008 spillede Metallica til flere festivaler, hvor de også stod som overskrifter til Electric Weekend i Spanien, Pinkpop festivalen in Holland, Rock am Ring and Rock im Park festivalerne i Tyskland og Rock In Rio festivalen i Portugal. De spillede udover det et show med 15 sange plus tre ekstranumre i Manchester, Tennessee, USA. Den 16. juli begyndte deres anden del af turnéen i Norge. I samme måned udgav Metallica en coverversion af Iron Maidens sang "Remember Tomorrow" til hyldestalbummet Maiden Heaven: A Tribute to Iron Maiden.

Metallica satte udgivelsen af deres niende album Death Magnetic til den 12. september 2008, og de filmede efterfølgende en musikvideo til den første single "The Day That Never Comes". Den 9. august fik sangen "Cyanide," fra det kommende album, sit debut til Ozzfest i Dallas. Den første single "The Day That Never Comes" blev spillet første gang på radiostationerne den 21. august 2008, og havde koncertpræmiere til Leeds festival i 2008. Sangene "The Day That Never Comes", "My Apocalypse", "Cyanide", og "The Judas Kiss" blev mulige at købe og downloade på iTunes Store.

Den 2. september 2008 begyndte et fransk pladeselskab at sælge eksemplarer af Death Magnetic to uger inden den planlagte udgivelse verden over, hvilket resulterede i at albummet blev muligt at downloade over peer-to-peer netværker. Dette sørgede for at bandets britiske distributør Vertigo Records officielt udgav albummet to dage inden den planlagte udgivelse. Det er på nuværende tidspunkt ikke bekræftet om Metallica eller Warner Bros. vil lægge sag an mod detailhandleren, selvom Lars Ulrich har besvaret albummets udslippen på internettet således: "... Vi er ti dage fra at udgive. Jeg mener herfra er vi enestående. Hvis denne ting lækker ud til hele verden i dag eller i morgen, dejlige dage. Dejlige dage. Tro mig," og "af 2008 standard er det en sejr. Hvis du fortalte mig for seks måneder siden at vores plade ikke ville slippe ud på nettet ti dage inden dets udgivelse, ville jeg have skrevet under på det."

Death Magnetic debuterede som nummer 1 i USA med et salg på over 490.000 eksemplarer. Dermed blev Metallica det første band i Billboard 200'''s historie til at udgive fem på hinanden følgende albummer, der alle debuterede som nummer 1. En uge efter dets udgivelse lå Death Magnetic stadig nummer 1 på Billboard 200, den europæiske albumhitliste og blev Australiens hurtigst sælgende album i 2008.Death Magnetic forblev nummer 1 på Billboard 200 tre uger i træk, hvilket gjorde Metallica til den ene ud af to musikere (den anden Jack Johnson med Sleep Through the Static), som opnåede denne status i 2008. Også på Billboards andre lister som Hard Rock, Modern Rock/Alternative og Rock var Death Magnetic til at finde på første pladsen i fem følgende uger. Internationalt blev udgivelsen ligeså placeret som nummer 1 i 32 lande, som bl.a. inkluderede Storbritannien, Canada og Australien.

I november 2008 ophørte Metallicas pladekontrakt med Warner Bros., og gruppen overvejer nu fremtiden. Ifølge Ulrich er en af deres muligheder at udgive det næste album via internettet. Bandet har solgt over 125
millioner plader verden over, hvilket inkluderer 57 millioner i USA, som gør Metallica til det mest kommercielle succesfulde thrash metal band. Forfatterne fra The Rolling Stone Encyclopedia of Rock & Roll mente, Metallica gav heavy metal "en meget nødvendig pris."
Stephen Thomas Erlewine og Greg Prato fra Allmusic sagde, Metallica "udvidede thrash metals grænser ved brugen af hastighed og volumen, ikke for deres egen skyld, men for at forstærke deres indviklet og struktureret kompositioner," og kaldte bandet "sagtens det bedste og mest indflydelsesrige heavy metal band i 1980'erne, som var ansvarlig for at bringe musikken tilbage til jorden."

Jonathan Davis fra Korn anser Metallica som sit favorit band, og tilføjer: "Jeg elsker, de har gjort tingene på deres egen måde, og har holdt ud gennem årerne, og stadig er kendte i dag. Jeg mener, de er et af de bedste bands nogensinde." Godsmacks trommeslager Shannon Larkin fortæller, Metallica har været den største inspiration for bandet, og tilføjer, "de ændrede virkelig mit liv, da jeg var 16 år gammel – Jeg havde aldrig hørt noget så heavy." Vokalist Robb Flynn fra Machine Head udtaler, da de indspillede deres album The Blackening fra 2007, "havde de i sinde at skabe et album, der havde kraften, indflydelsen og den episke storslåethed fra albummet [Master of Puppets] – og den vedvarende kraft – en tidløs plade som den." Triviums guitarister Corey Beaulieu og Matt Heafy sagde, at efter de havde hørt Metallica, ville de selv til at spille guitar. M. Shadows fra Avenged Sevenfold udtalte, at turnere med Metallica, var bandets karrieres højdepunkt, og sagde "sælge tonsvis af plader, og spille store koncerter vil aldrig, kunne sammenlignes med at møde dine idoler, "[Metallica]." God Forbid guitaristerne Doc og Dallas Coyle voksede op med Metallica som inspiration, og bandets bassist John Outcalt kaldte beundrende Burton for en "rocker." Ill Niños trommeslager Dave Chavarri finder de tidlige udgivelser fra Metallica som "heavy, rå, rebelske. De siger 'fuck dig'," og Ademas trommeslager Kris Kohls nævner også Metallica som et af sit bands inspiartioner.

Den 8. april 2006 fulgte et hyldestalbum med Kerrang! magasinet ved navn Master of Puppets: Remastered i anledning af Master of Puppets 20-års jubilæum. Albummet indeholdt covernumre af Metallicasange indspillet af bandene Machine Head, Bullet for my Valentine, Chimaira, Mastodon, Mendeed, og Trivium, som alle er blevet inspireret af Metallica. Over 15 Metallica hyldestalbummer er til dato blevet udgivet. Den 10. september 2006 var bandet gæstestemmer i The Simpsonss ottende sæsonpræmiere "The Mook, the Chef, the Wife and Her Homer", og Hammetts og Hetfields stemmer blev brugt i tre episoder og i tegnefilmsserien Metalocalypse.

Det finske cello metal band Apocalyptica udgav et hyldestalbum ved navn Plays Metallica by Four Cellos, som indeholdt otte Metallica sange indspillet med celloer. Et parodiband ved navn Beatallica der spiller musik, ved at kombinere The Beatles og Metallica numre. Beatallica kom dog i lovmæssige vanskeligheder med Sony Corporation, der ejede The Beatles' katalog, og beordrede dem til at stoppe med at lave musikken eller blive sagsøgt, da de anså det som "betydelige og uoprettelige skader", som gruppen skulle betale erstatning for. Ulrich som er fan af Beatallica, spurgte Metallicas advokat Peter Paterno om hjælp til at afgøre sagen.

Metallica blev placeret af MTV som det tredje "største heavy metal band i historien," fik femte pladsen på VH1s 100 Greatest Artists of Hard Rock-liste, og var samtidig nummer 1 på VH1s liste 20 Greatest Metal Bands.
Master of Puppets blev placeret som nummer 167 på Rolling Stones "500 Great Albums of all time," og på samme liste nåede Metallica plads nummer 252. Master of Puppets var med i Q Magazines kategori "50 Heaviest Albums Of All Time," placeret som nummer 1 på IGN's "Top 25 Metal Albums" og nummer et på Metal-rules.com's "Top 100 Heavy Metal Albums"-liste. Sangen "Enter Sandman" fik placeringen som nummer 399 på Rolling Stones liste "500 Greatest Songs of All Time".

Den 7. april 1999 blev Metallica indsat i San Franciscos Walk of Fame. San Franciscos borgmester Willie Brown proklamerede dagen for den "officielle Metallica dag." Metallica fik tildelt mtvICON prisen i 2003, og en koncert til ære for bandet blev afholdt, hvor forskellige artister optrådte med Metallica coversange. Optrædenerne inkluderede Sum 41, der spillede et potpourri af "For Whom the Bell Tolls", "Enter Sandman", og "Master of Puppets". Staind lavede en coverversion af "Nothing Else Matters", Avril Lavigne spillede "Fuel", hip-hop artisten Snoop Dogg optrådte med "Sad But True", Korn spillede "One", og Limp Bizkit lavede en gengivelse af "Welcome Home (Sanitarium)".

 Priser 
Metallica har vundet ni Grammy Awards:
 1990: Best Metal Performance – "One"
 1991: Best Metal Performance – "Stone Cold Crazy"
 1992: Best Metal Performance With Vocal – Metallica
 1999: Best Metal Performance – "Better than You"
 2000: Best Hard Rock Performance – "Whiskey in the Jar"
 2001: Best Rock Instrumental Performance – "The Call of Ktulu" med Michael Kamen og San Franciscos symfoniorkester
 2004: Best Metal Performance – "St. Anger"
 2009: Best Recording Package – "Death Magnetic"
 2009: Best Metal Performance – My Apocalypse

MTV Video Music Awards:
 1992: Best Metal Video – "Enter Sandman"
 1996: Best Metal Video – "Until it Sleeps"

MTV ICON:
 2003: Metallica – "MTV ICON of the year"

American Music Awards:
 1996: Favorite Artist: Heavy Metal/Hard Rock: Metallica – Load
 1996: Favorite Metal/Hard Rock Song – "Until it Sleeps"

Billboard Music Awards:
 1997: Billboard Rock and Roll Artist of the Year – Metallica (RIAA Diamond Award)
 1999: Catalogue Artist of the Year – Metallica
 1999: Catalogue Album of the Year – Metallica

Kerrang! awards:
 2003: Hall of Fame – Metallica

 Medlemmer 

 Nuværende medlemmer 
 James Hetfield – Vokal, rytmeguitar (1981– )
 Kirk Hammett – Lead guitar, baggrundsvokal (1983– )
 Robert Trujillo – Bas, baggrundsvokal (2003– )
 Lars Ulrich – Trommer, percussion (1981– )

 Tidligere medlemmer 
 Lloyd Grant – Lead guitar (1981)
 Ron McGovney – Bas (1981-1982)
 Dave Mustaine – Lead guitar, bagvokal (1981–1983)
 Cliff Burton – Bas, bagvokal (1982–1986)
 Jason Newsted – Bas, bagvokal (1986–2001)Live medlemmer' Bob Rock – bass, bagvokal (2001–2003)

 Tidslinje 

 Diskografi 

 1983: Kill 'Em All 1984: Ride the Lightning 1986: Master of Puppets 1988: ...And Justice For All 1991: Metallica/Black Album 1996: Load 1997: ReLoad 1998: Garage Inc. 1999: S&M 1993 & 2003: Live Shit: Binge & Purge 2003: St. Anger 2004: Some Kind of Monster (ep) 2008: Death Magnetic 2016: Hardwired...to Self-Destruct 2020: S&M2 2023: 72 Seasons''

Litteratur

Fodnoter

Eksterne henvisninger 

 
 Officielle hjemmeside
 Metallica on Tour

 
Hård rock-grupper
Heavy metal-grupper
Har spillet på Roskilde Festival
Musikgrupper fra 1981